גדעון זינגר

גדעון זינגר (29 ביוני 1926 – 11 במאי 2015) היה שחקן תיאטרון וקולנוע, קומיקאי וזמר ישראלי, בעל קריירה בינלואמית.

 קורות חייו 
זינגר נולד ב-1926 בברנו שבצ'כוסלובקיה (כיום בצ'כיה). ב-1940 עלה לארץ ישראל עם משפחתו, והיה באוניית הגירוש "פאטריה" שטובעה על ידי ארגון "ההגנה". בנעוריו גר בשכונת מחלול בתל אביב ולמד שירה ונגינה על כינור. סיים הכשרה מקצועית כמלטש יהלומים.

לחם בפלמ"ח ולאחר פציעה הצטרף לצ'יזבטרון. הוא היה הסולן בביצוע המקורי של שיר "הרעות". שיר זה הוקלט והופץ על ידי חברת התקליטים צליל בשנת 1949.

בשנות ה-50 וה-60 היה חבר בהרכב הזמר והבידור "רביעיית מועדון התיאטרון". הופיע פעמיים בפסטיבל הזמר וזכה במקום הראשון ב-1961 עם השיר "שאני עמך", שכתבה פנינה אבני, הלחין ועיבד צבי אבני. בן זוגו ברבות מהופעותיו היה יעקב בן-סירא.

גדעון זינגר הופיע בדו-רה-מי, בהבימה, בקאמרי ובצוותא בהצגות "אופרה בגרוש", "הזוג המוזר", "הבה נתגרש", "אדם הוא אדם", "זעקי ארץ אהובה", "הלילה השנים עשר" ועוד. כמו כן השתתף במחזמר "איש למנשה" של המפיק גיורא גודיק והופיע בהצגות ילדים בתיאטרון לילדים מארץ עוץ וגם דיבב בהצגת הילדים "הרפתקאות גידי ורותי בחלל" שהועלתה בתיאטרון הבובות הישראלי. בסוף שנות השישים החל להופיע בתיאטרון באירופה ובברודוויי בתפקיד דון קישוט בהצגה "איש למנשה". בשנת 1977 חזר לישראל והצטרף לתיאטרון באר שבע.

זינגר שיחק בסרטי קולנוע רבים, בהם: "רק בלירה", "הסנדלר העליז", "השכונה שלנו", "הגמל המעופף", "איי לייק מייק", "סאלח שבתי", "תעלת בלאומילך", "חבורה שכזאת", "הבלש האמיץ שוורץ", "טרנזיט", "נחצ'ה והגנרל", "דליה והמלחים", "המניע לרצח", "עזית של הצנחנים" ,"רק היום", "מיליונר בצרות", "השועל בלול התרנגולות", "טעות במספר", "לא לעלות יותר", "אמי הגנרלית", "אבו אל בנאת", "חמש חמש", "הגלולה" ועוד. זינגר הופיע גם בתוכניות טלוויזיה (כמו סדרת הילדים "דלת הקסמים" משנות השבעים, בה שיחק את הקוסם אדון קוק) וכן דיבב את אדון ינשוף בסדרה המונפשת "סיפורימפו" ו-"למה כובע: עלילות בריהו".

ב-1983 פוטר מתיאטרון הבימה, ובעקבות כך עזב את ישראל. משנת 1987 התגורר בווינה ושיחק בתיאטרון Theater in der Josefstadt כשחקן מן המניין וחבר של כבוד. כמו כן השתתף בסרטים גרמניים ואוסטריים ובתיאטראות קיץ והשתתף בתוכניות טלוויזיה. זמן לא רב לפני מותו הופיע בתפקיד קטן בסרט "האישה בזהב".

חיים אישיים 
משנת 2005 היה נשוי לסוכנת השחקנים שירה זינגר, אשר ניהלה את הקריירה שלו בחו"ל. בשנת 2006 חגג לו תיאטרון הבימה את יום הולדתו ה-80 וזינגר הגיע לארץ לרגל האירוע. היה אב לארבעה ילדים מנישואים קודמים: אחד מילדיו הוא עורך הדין יואל זינגר, שהיה היועץ המשפטי למשרד החוץ בתקופת המשא ומתן להסכמי אוסלו. בתו, ניקי, נשואה לאריק אבנרי (פסיכולוג), שהיה שבוי בכלא הסורי במלחמת יום הכיפורים, ומתמחה בטיפול במצבי משבר, בפוסט-טראומה ובפדויי שבי.

זינגר נפטר בבית החולים איכילוב מסיבוכי ניתוח לב שעבר באוסטריה ב-11 במאי 2015, ונטמן בבית העלמין ירקון.

עיריית תל אביב קבעה לוחית זיכרון בכניסה לביתו ברחוב ליסין 23.



 קישורים חיצוניים 

 מידע באתר הבית של התיאטרון בווינה 

בעקבות מותו:




 גדעון זינגר באתר המוזיקה של הספרייה הלאומית

 הערות שוליים 

קטגוריה:ישראלים ילידי צ'כוסלובקיה
קטגוריה:עולים במלחמת העולם השנייה
קטגוריה:לוחמי הפלמ"ח
קטגוריה:חברי להקת הצ'יזבטרון
קטגוריה:זמרים השרים בעברית
קטגוריה:זמרים ישראלים
קטגוריה:שחקני תיאטרון ישראלים
קטגוריה:שחקני תיאטרון הבימה
קטגוריה:שחקני קולנוע וטלוויזיה ישראלים
קטגוריה:זוכי פסטיבל הזמר והפזמון
קטגוריה:תל אביב-יפו: אישים
קטגוריה:ישראלים שהיגרו לאוסטריה
קטגוריה:אישים הקבורים בבית הקברות ירקון
קטגוריה:ישראלים שנולדו ב-1926
קטגוריה:ישראלים שנפטרו ב-2015